१. सुग्रीव श्री रामजी सँ कहलखिन - हे रघुवीर! सुनू! बालि महान् बलवान् आर अत्यन्त रणधीर अछि। से कहि सुग्रीव श्री रामजी केँ दुंदुभि राक्षस केर हड्डी आ ताल केर वृक्ष देखेलखिन। श्री रघुनाथजी ओहि सब केँ बिना कोनो परिश्रमहि कएने आसानीपूर्वक ढाहि देलखिन्ह। ई देखि सुग्रीव आश्चर्यचकित रहि गेलाह। एहि तरहें श्री रामजीक अपरिमित बल देखिकय सुग्रीव केर प्रीति आर बढ़ि गेलनि आ हुनका विश्वास भ' गेलनि जे बालि केर वध ई अवश्य कय देता।
 "हे नाथ! अपनेक कृपा सँ आब हमर मोन स्थिर भ' गेल। सुख, संपत्ति, परिवार आर बड़ाई (बड़प्पन) सब केँ त्यागिकय हम अहाँक सेवा टा करब। कियैक तँ अपनेक चरणक आराधना करनिहार सन्त कहैत छथि जे ई सबटा सुख-सम्पत्ति आदि रामभक्तिक विरोधी होइछ।
 जगत् मे जतेको शत्रु-मित्र आ सुख-दुःख आदि द्वंद्व सब अछि, सबटा मायारचित थिक, परमार्थतः (वास्तव मे) ओ किछुओ नहि थिक।
 हे श्री रामजी! बालि त हमर परम हितकारी छी, जेकरा कृपा सँ शोक केर नाश करनिहार अपने हमरा भेटलहुँ आर जेकरा संग आब सपनहुँ मे लड़ाई हुए त जगला पर से स्मरण कय केँ लागे होयत जे सपनो मे हम ओकरा सँ कियैक लड़लहुँ।
 क्रमशः....
 हरिः हरः! ! 